Nariadenie Komisie (ES) č. 2107/1999
zo 4. októbra 1999,
ktorým sa dopĺňa príloha k nariadeniu (ES) č. 2400/96 o zápise určitých názvov do Registra chránených označení pôvodu a chránených zemepisných označení uvedených v nariadení Rady (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], naposledy zmenené a doplnené nariadením Komisie (ES) č. 1068/97 [2], a najmä na jeho článok 6 ods. 3 a 4,
keďže:
(1) Podľa článku 5 nariadenia (EHS) č. 2081/92 zaslalo Írsko, Španielsko a Taliansko Komisii prihlášky na zápis názvov ako označenia pôvodu alebo zemepisné označenia.
(2) V súlade s článkom 6 ods.1 tohto nariadenia sa ukázalo, že prihlášky spĺňajú požiadavky nariadenia, a najmä skutočnosť, že obsahujú všetky potrebné informácie stanovené v jeho článku 4.
(3) Po uverejnení názvu uvedeného v prílohe k danému nariadeniu v Úradnom vestníku Európskych spoločenstiev [3] boli Komisii doručené námietky v zmysle článku 7 daného nariadenia týkajúce sa názvu "Imokilly Regato". K bodom uvedeným v námietke bolo predložené vysvetlenie, ktoré členské štáty uznali za dostatočné. V súvislosti s ostatnými názvami neboli vznesené ďalšie námietky po ich uverejnení v Úradnom vestníku Európskych spoločenstiev [4].
(4) Tieto názvy by mali byť z tohto dôvodu zapísané do Registra chránených označení pôvodu a chránených zemepisných označení, a teda chránené ako chránené označenia pôvodu alebo chránené zemepisné označenia v celom spoločenstve.
(5) Príloha k tomuto nariadeniu dopĺňa prílohu k nariadeniu Komisie (ES) č. 2400/96 [5], naposledy zmenenému a doplnenému nariadením (ES) č. 1645/1999 [6],
PRIJALA TOTO NARIADENIE:
Článok 1
Názvy uvedené v prílohe sa týmto dopĺňajú do prílohy k nariadeniu Komisie (ES) č. 2400/96 a zapisujú do Registra chránených označení pôvodu a chránených zemepisných označení ako chránené označenia pôvodu (CHOP) alebo chránené zemepisné označenia (CHZO), ako stanovuje článok 6 ods. 3 nariadenia (EHS) č. 2081/92.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. októbra 1999